答江安尉鮮于頃野翁
作者：馮山
朝代：宋

paragraphs: 寶峰首相聚，錦屏袂一判。
音容阻良覿，歲月嗟易換。
我觀潼江曲，君尉瀘水岸。
到處逢酒徒，無人作詩伴。
南風灑襟袖，佳句適我願。
汶蜀幾萬里，信息偶中斷。
三軒風雅會，蕭條各分散。
孤吟少儔侣，衆喙易嘲囋。
念君同所嗜，路近聲可喚。
唱酬實相眷，牽率豈辭憚。
亹亹郊籍心，無爲簿書亂。